《神步山登青云塔周览鉴海之胜次明倪公尚忠石刻韵 其一》
清代·王文诰

碧鉴弯环注上流，凤林苍翠满城头。两峰左右收沧海，一柱西城峙广州。

云路未遥偏锁塔，神山得步便登楼。当年经始需民力，遗筑今知有远谋。

作者简介：（1764—?）清浙江仁和人，字纯生，号见大。曾独游皋亭诸山探梅，爱二松奇古，因号二松居士。善画，绘寻丈大幅尤兀傲有奇气。客粤三十年。工诗。尤深于史学，所撰《苏诗编注集成》，集以前注家之大成，并可订正《宋史》之误。有《韵山堂集》、《二松庵游草》。